PROEN ชงผู้ถือหุ้นไฟเขียวขายหุ้นกู้ 2 พันลบ.- ซื้อ TWI – แตกไลน์ธุรกิจสินทรัพย์ดิจิทัล
PROEN เตรียมขายหุ้นกู้ 2 พันลบ. แบ่งซื้อ “เดอะ ไวรเล็ซ อิโนเวชั่น” – เพิ่มวัตถุประสงค์บริษัทรองรับการขยายธุรกิจเกี่ยวกับสินทรัพย์ดิจิทัล จ่อชงผู้ถือหุ้นอนุมัติ 26 ม.ค.65
PROEN เตรียมขายหุ้นกู้ 2 พันลบ. แบ่งซื้อ “เดอะ ไวรเล็ซ อิโนเวชั่น” – เพิ่มวัตถุประสงค์บริษัทรองรับการขยายธุรกิจเกี่ยวกับสินทรัพย์ดิจิทัล จ่อชงผู้ถือหุ้นอนุมัติ 26 ม.ค.65
22 ธ.ค. 2564

บริษัท โปรเอ็น คอร์ป จำกัด (มหาชน) หรือ PROEN เปิดเผยว่า ที่ประชุมคณะกรรมการบริษัทมีมติให้ออกและเสนอขายหุ้นกู้วงเงินไม่เกิน 2,000 ล้านบาท เพื่อนำเงินไปใช้ในการดำเนินงาน และ/หรือ ขยายธุรกิจ และ/หรือ เป็นเงินทุนหมุนเวียนของบริษัท และ/หรือเพื่อชำระหนี้เงินกู้ และ/หรือ เพื่อวัตถุประสงค์อื่นๆ ตามที่คณะกรรมการบริษัทเห็นสมควร
พร้อมทั้งมีมติอนุมัติให้บริษัทฯเข้าซื้อหุ้นสามัญของบริษัท เดอะ ไวรเล็ซ อิโนเวชั่น จำกัด (TWI) ในสัดส่วน 99.96% ของจำนวนหุ้นทั้งหมดจากผู้ถือหุ้นเดิม มูลค่าไม่เกิน 100 ล้านบาท โดยจะชำระค่าตอบแทนในครั้งนี้ โดยใช้เงินทุนหมุนเวียนภายในบริษัท และ/หรือ เงินกู้ยืมจากสถาบันการแงิน และ/หรือ การออกหุ้นกู้ เพื่อดำเนินการในการลงทุนและใช้เป็นเงินทุนหมุนเวียนในการดำเนินงาน
สำหรับ TWI ประกอบธุรกิจรับออกแบบวงจรไฟฟ้าและคมนาคมระบบ GPS ในชื่อ  Thai Tracking ติดตั้งและจำหน่ายกล้องวงจรปิด (CCTV) ที่นำระบบปัญญาประดิษฐ์ (AI) มาช่วยในการเฝ้าสังเกตุพฤติกรรมของคนขับยานพาหนะ และจำหน่าย ให้เช่า อุปกรณ์ สำหรับระบบ GPS และ AI CCTV
นอกจากนี้มีมติเห็นชอบให้เสนอต่อที่ประชุมวิสามัญผู้ถือหุ้น ครั้งที่ 1/2565 เพื่อพิจารณาอนุมัติการแก้ไขเพิ่มเติมวัตถุประสงค์ของบริษัท โดยการเพิ่มวัตถุประสงค์อีก 18 ข้อเพื่อรองรับการขยายธุรกิจเพิ่มเติมของบริษัท โดยจะประกอบกิจการที่เกี่ยวกับสินทรัพย์ดิจิทัล คริปโตเคอร์เรนซี โทเคนดิจิทัล
ทั้งนี้ กำหนดวันประชุมวิสามัญผู้ถือหุ้นครั้งที่ 1/2565 ในวันที่ 26 ม.ค.65 โดยกำหนดรายชื่อผู้ถือหุ้นที่มีสิทธิในการเข้าร่วมประชุมวิสามัญผู้ถือหุ้น ครั้งที่ 1/2565 ในวันที่ 5 ม.ค.65 (record date)